Sancho I:tä kuvaava miniatyyrimaalaus *Compendio de crónicas de reyesissa* 1300-luvun alkupuolelta.
**Sancho I "Asuttaja"** (port. *o Povoador*); (11. marraskuuta 1154 – 26. maaliskuuta 1212) oli toinen Portugalin kuningas isänsä Alfonso I:n jälkeen vuodesta 1185 kuolemaansa saakka.

Suku
----

Hänen vanhempansa olivat Alfonso I ja Savoijin kreivitär Matilda (n. 1125–1157/58), joka oli Amadeus III:n, Savoijin ja Mauriennen kreivin, ristiretkeläisen (1095–1148) ja ranskalaisen Albonin kreivitär Mafaldan (1112–1148) vanhin tytär. Sancholla oli kuusi sisarusta, joista hän oli vanhin aikuiseksi elänyt poika. Hänen vanhempi sisarensa Urraca (1148–1211) avioitui Leónin kuningas Ferdinand II:n kanssa, heidän poikansa oli kuningas Alfonso IX. Avioliitto mitätöitiin vuonna 1171 tai 1172 lähisukulaisuuden vuoksi, koska he olivat pikkuserkkuja. Teresa (1151–1218) avioitui n. vuonna 1183 Flanderin kreivi Filip I:n kanssa, joka kuoli tautiin vuonna 1191 Akkon piirityksen jälkeen ristiretkellä Pyhään maahan, heillä ei ollut jälkeläisiä ja toisen kerran vuonna 1194 Burgundin herttua Odo III:n kanssa, joka hylkäsi hänet lapsettomaksi jääneen avioliiton vuoksi vuonna 1195.*lähde?*

Sancho I valloittajana
----------------------

Kolmannen ristiretken aikana vuonna 1189 Tanskasta ja Friisiasta tulleet ritareita kuljettaneet alukset pysähtyivät Lissabonissa. Yhdessä Sanchon kanssa nämä tulokkaat hyökkäsivät Alvoriin ja Portimãoon maurien hallitsemassa Algarvessa. Tapettuaan 6 000 kaupunkien asukasta ristiretkeläiset jatkoivat Silvesiin.

Heinäkuussa Portugaliin saapui toinen laivasto mukanaan joukkoja Englannista, Ranskasta ja Saksasta. Nämä hyväksyivät Sanchon tarjouksen liittyä Silvesin piirittäjiin saatuaan sitä ennen lupauksen odotettavissa olevasta suuresta ryöstösaaliista. Silves antautui 1. syyskuuta ja vaikka Sancho oli luvannut muslimeille vapaan pääsyn pois kaupungista, ristiretkeläiset eivät suostuneet 10 000 maravedin palkkioon vaan vaativat oikeutta kaupungin ryöstöön. Voitto jäi kuitenkin lyhytaikaiseksi, sillä maurit valtasivat kaupungin takaisin vuonna 1191.

Sancho I:n merkitys
-------------------

Sanchon päätyö oli Portugalin keskiosien asuttaminen. Saadakseen rahoitusta pyrkimyksilleen hän kutsui maahan suuren joukon ulkomaisia uudisasukkaita ja läänitti ritarikunnille laajoja alueita. Hänen viimeisiä hallintovuosiaan kuitenkin varjostivat riidat piispojen ja paavin kanssa, joille hän kieltäytyi maksamasta isänsä aikoinaan lupaamia veroja. Lisäksi hän suututti testamentillaan poikansa ja kruununperijänsä Alfonso II:n määräämällä kuninkaallisia tiluksia tyttärilleen.

Perhe
-----

Sancho I:n vaimo oli prinsessa Dulce Aragonialainen (1160–1198), joka oli Barcelonan kreivi Rámon Berenguer IV:n ja Aragonian kuningatar Peronella Aragonialaisen vanhin tytär. 

Heille syntyi yksitoista lasta, joista kahdeksan eli aikuisiksi asti.*lähde?*

* Teresa (1175/1176 – 18. kesäkuuta 1250), avioitui Leónin kuningas Alfonso IX:n kanssa ja julistettiin autuaaksi vuonna 1705
* Sancha (1180 – 13. maaliskuuta 1229), perusti Celasin luostarin lähellä Coimbraa, jossa asui kuolemaansa asti. Sisar Teresa järjesti hänen hautaamisensa Lorvãon luostariin. Paavi Klemens XI julisti hänet autuaaksi vuonna 1705, samana vuonna kuin Teresan
* Constanza (toukokuu 1182 – ennen vuotta 1186 tai elokuu 1202), kuoli joko alle viisivuotiaana tai 20-vuotiaana
* Afonso (23. huhtikuuta 1186 – 25. maaliskuuta 1223), seurasi isäänsä Portugalin kolmanneksi kuninkaaksi Alfonso II:na
* Raimundo (1187/88 – 9. maaliskuuta ennen 1188/89), kuoli alle kaksivuotiaana
* Pedro (23. helmikuuta 1187 – 2. kesäkuuta 1258), avioitui Urgellin kreivitär Aurembiaixin kanssa
* Ferdinand (24. maaliskuuta 1188 – 27. heinäkuuta 1233), avioitui Flanderin kreivitär Kostantinopolin Johannan (n. 1199 – 5. joulukuuta 1244) kanssa, joka oli kreivi Balduin I:n tytär
* Henrik (maaliskuuun 1189 jälkeen – 8. joulukuuta 1189), kuoli alle vuoden ikäisenä
* Mafalda (1195/1196 – 1. toukokuuta 1256), avioitui Kastilian kuningas Henrik I:n kanssa ja julistettiin autuaaksi vuonna 1793
* Branca (1198 – 17. marraskuuta 1240), luultavasti Berengarian kaksoissisar, kasvatettiin hovissa isänsä ja tämän rakastajatar "Ribeirinhan" kanssa, ja ollessaan kahdeksan tai kymmenen vuoden ikäinen lähetettiin asumaan sisarensa luo Lorvãon luostariin. Hän oli nunna luostarissa Guadalajarassa ja haudattiin samaan luostariin kuin hänen äitinsä
* Berengaria (1198 – 27. maaliskuuta 1221), luultavasti Brancan kaksoissisar, avioitui Tanskan kuningas Valdemar II:n kanssa vuonna 1214

Lisäksi Sancholla oli yhdeksän aviotonta lasta kolmesta eri suhteesta ennen ja jälkeen avioliiton.

Lähteet
-------

* O’Callaghan, J. F.: *A history of Medieval Spain*. United Kingdom: Cornell University, 1975. ISBN 0-8014-0880-6. (englanniksi)
* O’Callaghan, J. F.: *Reconquest and crusade in Medieval Spain*. Philadelphia: University of Pennsylvania, 2003. ISBN 0-8122-1889-2. (englanniksi)
* *The New Encyclopaedia Britannica*. Volume 10, Micropaedia. Chicago: Encycopaedia Britannica Inc. 1986. ISBN 0-85229-434-4. (englanniksi)
* Runciman, S.: *A History of the Crusades*. Volume III. England: Penguin Books, 1990. ISBN 0-14-013705-X. (englanniksi)

### Viitteet

1. ↑  O’Callaghan 2003, s. 57.
2. ↑  O’Callaghan 1975, s. 241.
3. ↑  O’Callaghan 2003, s. 58.
4. 1 2  O’Callaghan 2003, s. 59.
5. ↑  Runciman, s. 9.
6. ↑  O’Callaghan 2003, s. 140.
7. ↑  O’Callaghan 1975, s. 243.
8. ↑  O’Callaghan 2003, s. 76.
9. ↑  *The New Encyclopaedia Britannica*, s. 404.
10. ↑  O’Callaghan 1975, s. 247.

Aiheesta muualla
----------------

* Kuvia tai muita tiedostoja aiheesta **Sancho I** Wikimedia Commonsissa

  


|  |  |  |  |
| --- | --- | --- | --- |
|  | Edeltäjä:**Alfonso I** | **Portugalin kuningas** | Seuraaja:**Alfonso II** |

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Vatikaani

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |